ПЛАНИРАЊЕ НОВЧАНИХ ТОКОВА- АНГАЖОВАЊЕ СРЕДСТАВА

Финансијско управљање савременим привредним друштвом није "једноставнији" задатак за финансијске менаџере нити након дефинисане финансијске политике и практичне примене принципа финансијског управљања пословањем, јер су актуелни тржишни услови веома динамични. Стога финансијско управљање без примене одговарајуће финансијске политике и принципа финансијског управљања значи свесно прихватање ризика од стране менаџемента.

Како финансијски менаџмент добија све већу стратегијску улогу у предузећу, савремени финансијски менаџер мора бити флексибилан како би се могао прилагодити променама у новим условима привређивања. При томе мора бити довољно способан да проналази најјефтинија финансијска средства, као изворе финансирања и да њима ефикасно управља, од чега зависи и коначан финансијски резултат компаније.

Финансијска улагања представљају улагања у потраживања путем којих се ствара финансијска актива (имовина) предузећа. Тако створену финансијску активу треба разликовати од стварне активе предузећа, јер стварна актива предузећа настаје улагањем средстава у основна средства и залихе предузећа. Финансијским улагањима ствара се у једном предузећу актива због потраживања, а у другом предузећу пасива због обавеза. Карактеристика сваког финансијског улагања у предузеће јесте остваривање минималне стопе приноса која у основи привлачи инвеститора да уђе у процес финансијског улагања. Износ финансијског улагања је финансијски суфицит који настаје као вишак новчане акумулације над улагањима у основна средства и залихе. Обим финансијског улагања предузећа, у првом реду, зависи од величине његовог финансијског суфицита и потреба предузећа (неког другог) за финансијским улагањем. Финансијска улагања се могу извршити директним путем (између више предузећа) и индиректним путем, уз присуство посредника у процесу улагања.

Финансијска улагања могу бити у облику:

1.новца (депозитни новац и готовина),

2.кредита (краткорочни и дугорочни кредити),

3.депозита (динарских и девизних депозита код банака),

4.хартија од вредности (обвезница, акција, комерцијалних записа и сл).

**ИЗВОРИ ФИНАНСИЈСКИХ УЛАГАЊА**

Сопствени извори средстава представљају основу од које зависи обим целокупног финансирања пословног процеса у предузећу. Истовремено, они представљају и основу задуживања дотичног предузећа. Укључивањем сопствених средстава у финансирање репродукционог тока, инвеститор истиче своју кредитну способност и могућност да изврши, у предвиђеном временском року, повраћај позајмљених средстава.

Финансирање пословног процеса (репродукционог тока) предузећа туђим изворима средстава представља нужност због недовољног обима сопствених извора средстава. Уколико се не би користили туђи извори средстава при финансирању предузећа, успорио би се његов развој, а у одређеним условима и потпуно блокирао развој.